Gjöf Guðs til þín Míka 5.1 - 4a , Tít 2.11 - 14 , Lúk 2.1 - 14 Við skulum biðja … Eilífi Guð við þökkum þér fyrir þá miklu gjöf er þú gafst okkur son þinn Jesú Krist svo hann gæti frelsað okkur frá syndum okkar . Þakka þér að náð þín er ný á hverjum degi og hver dagur er sem nýtt upphaf í trúargöngu okkar með þér . Við lofum þig og þökkum þér . Amen Náð sé með yður og friður frá Guði vorum og Drottni Jesú Kristi . Það eru komin jól , loksins , segja litlu börnin enda eru jólin sögð hátíð barnanna . Þetta er tími ljóss og friðar , tími tilhlökkunar , tími minninga , t.d. um æskujólin en einnig tími söknuðar vegna þeirra sem hafa kvatt og farið á undan okkur . En nú er allt tilbúið svo að við getum notið hátíðarinnar . Í öllu jólastússinu höfum við meðal annars keypt gjafir og við bíðum spennt eftir að gefa … og þiggja … Gjafir spila stórt hlutverk á þessum degi . Enþað er líka á þessum degi sem við minnumst þess að Guð gaf okkur sína stærstu gjöf , hann gaf okkur son sinn Jesú Krist og með honum , fáum við réttinn til að vera börn Guðs og erfingjar að ríki hans , því við eignuðumst bróður . Gjöf Guðs … er eilíft líf í ríki hans . Fæðing hvers barns er kraftaverk og nýfætt barn kallar á alla umhyggju foreldranna og á allt undir þeim komið . Konungur alheimsins fæddist , rétt eins og við , sem lítið og ósjálfbjarga barn . Hvernig getur þetta litla barn frelsað allan heiminn ? og ekki aðeins heiminn eins og hann var þá , fyrir nær 2000 árum – heldur er hann ENN í dag að frelsa menn ! Já , undursamleg áætlun Guðs um frelsun manna er virk enn í dag . Ástæðan er að Guð gaf okkur val , og það er því undir hverjum og einum komið hvort hann frelsast frá synd þessa heims . Til að útskýra þetta sem best fyrir litlum börnum -af því að ég hef verið mest í æskulýðsstarfi - þá hef ég notað afmæli sem dæmi . Og ég segi við börnin : Ykkur er boðið í afmæli , þið kaupið gjöf og pakkið henni fallega inn , skrifið kort og eruð spennt yfir viðbrögðum afmælisbarnsins og ég spyr þau , … en krakkar , á leiðinni í afmælið þegar þið haldið á gjöfinni … HVER Á HANA ? Stundum eru þau ekki viss , því þau eru búin að gefa gjöfina í huganum . En svarið er , þið eigið hana enn – þið eruð ekki búin að gefa gjöfina … og afmælisbarnið er ekki búið að taka við henni . Á sama hátt má sjá gjöf Guðs . Guð á gjöfina þar til við höfum tekið við henni . Við verðum að taka við Jesú og trúa því að hann sé sonur Guðs . Við verðum að taka við þessari gjöf til þess að hún geti frelsað okkur . Það er þetta val sem við stöndum frammi fyrir , að velja að taka við Jesú Kristi . Ritningin segir að við verðum að vera eins og börn , full trausti þess , að þessi gjöf sé það besta sem Guð getur gefið okkur , en um leið og við höfum opnað hjartað fyrir honum , verður hjarta okkar kærleiksríkara en áður . Þá höfum við gefið honum stærstu gjöfina okkar . Við lærum að treysta honum fyrir öllum okkar málum . Við leggjum okkar daglegu byrðar og áhyggjur við fætur hans og hann greiðir úr hverri flækju fyrir sig . Við finnum að það er gott að eiga Guð að . En því miður eiga ekki allir áhyggjulaus jól . Þess vegna hafa sprottið upp kærleiksrík verkefni út um allan heim , þar sem fjöldi fólks vinnur að því að gleðja og hjálpa þeim sem minna meiga sín , ekki aðeins á jólum heldur allan ársins hring . Margar hjálparstofnanir , klúbbar og félög starfa innan okkar samfélags með það eina markmið að gefa frá sér , þannig getum við öll tekið þátt í að gleðja náungann , innanlands sem utan . Við getum gefið peninga til hinna ýmsu stofnana eða tekið þátt í verkefnum eins og t.d. “ jól í skókassa ” . Og ég hef frétt að hér í bæ hafi fólk fengið kærleiksorð frá óþekktum aðila inn um bréfalúguna hjá sér . Það er ósvikinn kærleikur að gefa gjöf án þess að fá nokkurn tíma að vita viðbrögð viðtakandans … en við gefum vegna þess að gjöfin framkallar þakklæti í okkar eigin hjarta . Hér er sælla að gefa en þiggja og gjöfin getur verið bænasvar annars . Ritningin segir að eigum að elska Guð af öllu hjarta og elska náungann . við eigum að vera auðmjúk og bera út fagnaðarerindið . Boðskapur Biblíunnar er ekki fyrir lítinn útvalinn hóp heldur fyrir alla . Guð gaf son sinn til þess að hver sem á hann trúir glatist ekki heldur hafi eilíft líf . Það er enginn kvóti hjá Guði , hann vill ekki að neinn glatist . Guð vill eiga þig . Hann gaf þér gjöf . Hann gefur öllum sömu gjöfina . það er okkar , að taka við henni og nú þegar jólahátiðin rennur upp ogvið tökum upp gjafirnar sem liggja undir trénu , þá skulum við staldra við … Gefum okkur tíma til að hugsa um gjöf Guðs , gjöfina sem er ekki hægt að pakka inn og aðeins hægt að taka við í hjartanu … finnum og upplifum hátíðleikann og verum þess fullviss , að þegar við þiggjum þessa dýrmætu gjöf , munum við eiga stað í ríki hans . Við erum orðin börn Guðs og jólin eru hátíð barna Guðs , hátíðin okkar . Þökkum Guði fyrir kærleika hans til okkar … . Drottinn Guð , skapari okkar og lausnari . Þakka þér fyrir að þú gafst okkur son þinn Jesú Krist og að fyrir trúna á hann verðum við börn þín . Við biðjum þig að leiða okkur á lífsgöngu okkar , víkja ekki frá okkur og að við megum tigna þig og tilbiðja að eilífu . Amen . Kæru systkini í Kristi , ég óska ykkur gleðilegra jóla ! 24. des 2019 kl 18 í Patreksfjarðarkirkju